text: SACRIFICE A DlANE.
   Ensi com vos poëz oïr,
   De verité e senz mentir,
   Fu a Athenes l'assemblee :
   Ja mais si grant n’iert ajostee.
   Cil qui tant ert sages e proz
   E qui la cure aveit sor toz —
   Ço ert Agamennon li reis —
   Manda les princes des Grezeis,
   Les dus e toz les chevetaignes
   Fors de la cit eu unes plaignes :
   Mout i ot riche parlement,
   Quar mout i ot de haute gent.
   PageV01P302
   La ont conté lor chevaliers,
   Qu'en a chascuns e quanz milliers;
   Mais tant en i aveit venu
   Qu'a peines pot estre seü.
   Agamennon lor prist a dire :
   « Sire », fait il, « riche concire
   « Avez josté en ceste place.
   « Trop pesant fais prent e embrace
   « Qui vers vos s’aatist de guerre ;
   « Petit aime sei e sa terre.
   « Tel cent en vei, al mien espeir,
   « Dont cil qui a menor poëir
   « Devreit bien par force achever
   « Ço que nos a fait assembler.
   « Li laiz e la honte est mout grant,
   « Que nos a fait li fiz Priant :
   « Meü somes por la venjance,
   « Quar ne volons que reparlance
   « Ne vilanie ne hontages
   PageV01P303
   « Seit reprochiez a noz lignages.
   « Onc ne firent nostre ancessor
   « Rien que nos tort a deshonor,
   « Ne nos ne redevons sofrir
   « Noz heirs abaissier ne honir.
   « La seignorie e la noblece
   « Qu’a Grece eü e la hautece
   « Ne deit pas endreit nos baissier,
   « Anceis devreit mout essaucier;
   « Quar tant somes d’une acordance
   « E tant vait loinz nostre poissance
   « Qu'il n'est nus reis qui faire osast
   « Chose vers nos que nos pesast,
   « Ne mais que ceste gent honie,
   « Qui mar virent lor grant folie.
   « Bien pert que mauvés conseil ont,
   « Quar tuit sevent cil qui vif sont
   PageV01P304
   « Que ne sai quant de nostre gent
   « Destruistrent Troie si vilment
   « Que un sol vif n'en i laissierent,
   « La contree tote eissilierent :
   « E ço que porent faire sis
   « Ne porront faire cent e dis?
   « Puet cel estre ? Qui sil laireit
   « E qui venjance n’en prendreit,
   « Ancor nos fereient sordeis:
   « Sis en devancissons anceis.
   « Quar gent qui font honte e contraire
   « Ne deit hom pas sor sei atraire,
   « Ainz les deit hom si devancir,
   « Qu'il n'aient mie grant leisir
   « D'eus guarnir ne d'eus enforcier,
   « Ne d’ajutoire porchacier.
   « Ço sai jo bien tot a estros,
   « Que guarni se sont contre nos
   « E que granz genz ont assemblees
   PageV01P305
   « De plusors diverses contrees :
   « A lor poëir se defendront
   « Tant come il onques plus porront.
   « E sos plaiseit, jo loëreie
   « E endreit mei conseillereie
   « Qu'anceis que de ci meüssons,
   « A Apollo enveïssons
   « Prendre conseil de cest afaire,
   « Saveir a quel en porrons traire.
   « Li deus nos en dira bien veir
   « Senz faillir e senz deceveir.
   « Bon conseillier se fait a lui :
   « Quar bien sacheiz, si com jo cui,
   « Ja de rien puis ne doterons
   « Qu’il nos avra doné respons.
   « De ço nos est mout granz bosoinz,
   PageV01P306
   « Ne n’est mie Delfos si loinz
   « Que tost ne puissent repairier
   « Cil qu'i iront sacrefiier. »
   Ceste parole ont agraee
   Tuit cil a cui ei fu mostree.
   Par le comun esguart de toz,
   I vait danz Achillès li proz.
   Patroclus meine ensemble o lui :
   En Delfon vindrent ambedui.
   Senz eschars faire e senz nul ris
   Entrent el temple Apollinis;
   O crieme e o devocion
   Firent al deu lor oreison.
   Un sacrefise apareillié
   A Achillès sacrefiié.
   La nuit oï e sot de veir
   Ço qu’il esteit venuz saveir.
   Li respons li a dit en bas :
   PageV01P307
   « As Grezeis, » fait il, « nonceras
   « Que al disme an, senz nule faille,
   « lert tote fin de la bataille.
   « Ço ait bien chascuns en memoire,
   « Que en l'an disme avront vitoire;
   « E bien sachent de verité
   « Qu'adonc avront tot achevé,
   « Quar Troie iert prise e abatue,
   « E la gent destruite e vencue. »
   Tot ço que li respons a dit
   A Achillès mis en escrit.
   Le deu aoree sil mercie,
   E devant l'autel s’umelie.
   Oïr poëz com faitement
   A icel jor demeinement
   Esteit Calcas iluec venuz,
   Sages poëtes coneüz.
   Fiz ert Testor, un Troïen,
   Trop par aveit Calcas grant sen :
   PageV01P308
   Dons aportot Apollini,
   Al deu veneit criër merci
   Por ceus de Troie, qu'il fereient
   E coment il se contendreient.
   Li reis, li pueples del païs
   I aveient Calcas tramis
   Por ofrir sor l'autel lor dons
   E por oïr devins respons,
   E saveir come il lor prendreit
   De la gent que sor eus veneit.
   Ço distrent li respons devin :
   « Guarde », fait il, « que par matin
   « Auges tot dreit a la navie
   « De la Grezesche compaignie.
   « Ensemble o eus a Troie iras :
   « Sages iés, sis dotrineras.
   « Tis sens lor avra grant mestier :
   « Nes en lai mie repairier
   « Devant qu’il aient Troie prise
   « E de la gent faite jostise.
   PageV01P309
   « Ensi l'estuet a avenir,
   « Quar ensi me vient a plaisir. »
   Entre Calcas e Achillès,
   Qui ne s'erent veü onc mais,
   Se sont el temple entrencontré;
   Puis ont entre eus dous tant parlé,
   De lor segreiz se descovrirent :
   Estrange joie s'entrefirent.
   Achillès o sei l’en mena,
   A son ostel le herberja;
   Mout se pena de lui servir
   Et de faire tot son plaisir.
   De porter fei e compaignie
   Sont otreié par fei plevie.
   Tant ont alé e espleitié,
   Qu'a Athenes sont repairié.
   Achillès conta as barons
   Ço que li ot dit li respons ;
   Tote lor a dite e retraite
   PageV01P310
   La pramesse que lor est faite :
   « Vitoire avront, ço sachent bien :
   Ja mar en doteront de rien. »
   Onc tel joie ne fu oïe
   Com cil ont fait de la navie.
   Calcas lor a dit e conté
   Tot en ordre la verité,
   Com cil de Troie l’enveoënt
   Al deu, cui lor dons presentoënt.
   « E por oïr e por saveir
   « Que Apollo lor deïst veir
   « Com faitement lor avendreit
   « Ne se Troie se defendreit,
   « Ne s'il se porreient tenir
   « Vers vos, qu’i deviëz venir,
   « Mei i eslurent e tramistrent
   « E sor mei la parole en mistrent.
   « Venuz i esteie endreit eus,
   « Mout en voleie le pro d’eus.
   « Tot mon poëir fait en aveie :
   « Dedenz le temple al deu esteie;
   « Sor l'autel oi les dons posez,
   PageV01P311
   « Que de Troie aveie aportez ;
   « Fait li aveie sacrefise
   « A la maniere e a la guise
   « Cui je soi qu'il faiseit a faire.
   « Ne vos en quier lonc conte faire,
   « Mais ço me dist la voiz devine
   « Qu'a Athenes sor la marine
   « Venisse ça a vos parler,
   « Por dire e por amonester
   « Que ne departisseiz ja mais,
   « N’as Troïens n’eüsseiz pais,
   « Devant que Troie fust fondue
   « E la gent ocise e vencue.
   « Comandé m'a qu’o vos remaigne
   « Por enseignier vostre compaigne :
   « O vos m’estuet a Troie aler
   « Por vostre gent a dotriner.
   « Ço qu'Apollo vient a plaisir
   « Me covient faire e obeïr :
   « Dès que li plaist que auge o vos,
   PageV01P312
   « Ne m’en vueil faire refusos.
   « Son damage quiert e porchace
   « Qui as deus fait que lor desplace.
   « Mais une chose vos di bien :
   « Blasme en avrai sor tote rien ;
   « Tuit li Troïen m’en harront
   « E mout par s'en merveilleront,
   « Quant il orront qu'o vos serai ;
   « Mais ja por ço ne remandrai.
   « Mieuz me vient as deus obeïr,
   « E lor buen faire e lor plaisir,
   « Qu'a ceus de Troie, ço m'est vis.
   « Iço que vos avez empris
   « Faites senz lonc porloignement :
   « Bon oré avez e bon vent.
   « Ainz demain nuit, s’en sui creüz,
   « Iert li navies toz meüz. »
   Mout esteient haitié anceis
   E plein de joie li Grezeis,
   PageV01P313
   Mais or les a Calcas guariz
   E mout les a plus esbaudiz.
   A grant joie l’ont receü
   E a grant joie retenu :
   Or sont de l’aler tuit certain.
   Ne demora que l'endemain
   Qu'il se veilierent en la mer :
   Dreit a Troie voustrent sigler,
   Mais ne pot estre, qu'uns orages
   Lor a defendu les passages.
   Une tormente merveillose,
   Laide e oscure e tenebrose,
   Lor a ne sai quanz jorz duré :
   Mout en furent desconforté.
   Por poi que tuit n'i sont neié :
   Trop en furent desconseillié.
   Calcas fist ses esperimenz :
   Tost sot par ses auguremenz
   PageV01P314
   Que cist tempiers senefiot,
   Qui de passer les destorbot.
   Les barons a mandez a sei :
   « Seignor », fait il, « or sai e vei
   « Por quei tel tens avons eü :
   « Por poi ne somes deceü.
   « Mout s’est Diana corrociee
   « E mout par est vers nos iriee
   « De ço que ne l’avons requise
   « E qu'el n'a eü sacrefise.
   « Mout le nos a bien demostré :
   « Nos n'avrons ja tens ne oré
   « Desci que li vienge a plaisir.
   « Mais mon conseil e mon avir,
   « E ço que nos covient a faire,
   « Vos vueil a toz dire e retraire.
   « En la grant selve renomee
   « Que Alida est apelee,
   « Nos covendra a repairier;
   « La li estuet sacrefiier.
   « Agamennon, qui la maistrie
   PageV01P315
   « A de nos e la seignorie,
   « Fera ceste uevre de sa main;
   « Après serons fi e certain
   « Qu'o bel oré e a grant joie
   « Porrons prendre les porz de Troie. »
   D'iço n'i ot rien porloignié :
   En Alida sont repairié.
   Agamennon sous sacrefie,
   Vers la deuesse s'umelie :
   Del tot se met en sa manaie;
   A li s'acorde, a li s'apaie.
   Après sont as nes repairié;
   A toz a l'om dit e noncié
   Que del passer nus ne remaigne :
   Dès or n'i a nul qui s’en f'eigne.
   Mout s’esjoïssent li Grezeis :
   Lor ancres traient demaneis,
   Haut sor les maz traient les veiles ;
   PageV01P316
   La nuit corurent as esteiles.
   Par mi la mer les nes s'espandent :
   Itel vent ont come il demandent.
   Duitor, meneor e guion
   Aveient tel com vos diron :
   Philotetès, uns vassaus proz,
   Mais vieuz esteit e mout de jorz, —
   Cil ot esté premierement
   Al premerain destruiement, —
   Cil les conduist, quar bien saveit
   Par ont li cors esteit plus dreit.
   A un chastel sont arivé,
   Que Troie aveit en poësté.
   Granz fu e riches, beaus e forz,
   Mais sempres fu pris par esforz.
   Sorpris furent trop malement :
   PageV01P317
   Defense n'i valut neient;
   En poi d'ore l’orent conquis.
   De ceus dedenz ont mout ocis;
   Assez i ot guaaignié preie,
   Or e argent e dras de seie.
  